Tiberio

**Tiberio Julio Cesare Augusto** (nate 16 de novembre 42 a.E.C., morte 16 de martio 37 E.C.) esseva le secunde imperator roman, sequente su patre adoptive Cesare Augusto. Durante le principato de iste, Tiberio esseva un assistante capabile a Augusto e ganiava multe successo militar in Germania. Ben que Tiberio esseva a vices foras de favor, pro exemplo durante un exilio autoimposate a Rhodos, ille beneficiava del appoio constante de su matre Livia, le sposa formidabile de Augusto. Tiberio esseva nullemente le prime preferentia de Augusto como successor: in le ordine non official de succession, Agrippa, Marcello, Lucio Cesare e Gaio Cesare le habeva precedite. Su character atrabiliari e perverse ha interdicte que ille deveni popular. Nonobstante, post le mortes successive de tote le altere heredes apparente, in quales le historicos suspecta le influentia de Livia, Tiberio ha devenite unic herede de Augusto in le anno 4 E.C. Pro regular le succession, Augusto le faceva adoptar su proprie filiastro Germanico.

Devenite imperator in le anno 14 E.C., Tiberio faceva prova de su grande competentias administrative, ma essayava con difficultate de liberar se del influentia de su matre, proclamate ‘Augusta’. In mesme tempore, ille deveniva paranoide del conjurationes imaginate e persequeva multe Senatores eminente pro sedition. Duo real o potential juvene rivales a Tiberio moriva in circumstantias suspiciose, a saper Postumo Agrippa (in 14 E.C.) e Germanico (in 19 E.C.). Ille esseva le ultime granfilio de Augusto e filio de Agrippa, de character turbulente; iste habeva devenite un general popular, filio adoptive de Tiberio ipso e filio-affin de Agrippa. Tiberio ha investate su filio Druso con potestate tribunicia in 22, ma quando iste moriva subito in 23, le imperator se remitteva al charismatic Sejano. Officialmente iste esseva prefecto pretorie, ma ille serviva anque como chef del policia secrete e de plus in plus como le ver governator del imperio in tanto que Tiberio se disinteressava progressivemente de su officio.

Tiberio se retraheva definitivemente del vita politic de Roma in 26, quando ille se retirava al insula de Capri sur le Baia de Neapole. A Capri, Tiberio ganiava notorietate pro su perversitates sexual, molestante le pupos del nobilitate roman. Sejano governava le imperio; iste e le Senato communicava unicamente per littera a Tiberio, qui non retornarea plus a Roma. Livia poteva contrar un pauc le influentia de Sejano, ma le morte de ella in 29 le lassava le campo aperte. Ille deveniva le amante de Livilla, filia-affin de Tiberio; persequeva omne Senatores suspecte de opposar se a ille; causava probabilemente le morte del vidua de Germanico, Agrippina, e de duo de lor filios, Neron Cesare e Druso Cesare. Al fin ille conspirava con Livilla a facer se imperator; le conjuration discoperite, Sejano perdiva su influentia e su vita in 31. On persequeva le partisanos de Sejano pro traition.

Post le morte de Druso e le cadita de Sejano, le heredes apparente de Tiberio esseva Tiberio Gemello e Gaio (Caligula). Ben que iste esseva un filio de Germanico e tunc un inimico hereditari de Tiberio, le imperator le faceva gratia; Gaio e Tiberio conviveva a Capri durante sex annos. Gemello esseva le granfilio de Tiberio per Livilla; ille passava anque tempore a Capri. Quando Tiberio moriva in 37 al etate de 77 annos, Gaio le succedeva como principe e ordonava le assassinato de Gemello. On celebrava publicamente le morte del Tiberio, qui non esseva jammais divinisate per le Senato.

Le historicos antique da un impression negativissime del principato de Tiberio, reflectente le hostilitate inter Tiberio e le ordine senatorial. Le florimento cultural directe un vice per Augusto e Mecenas decadeva, e le modo augustan de reconciliation e apertura inter le classes dirigente rumpeva definitivemente. Totevia, revisionistas moderne nota le bon administration del principato de Tiberio, sur toto ante 23 E.C.; le soliditate financial del periodo; e le politica extranee generalmente pacific.